an seasamh ón gComhairle i dtaca le Rialachán ó Pharlaimint na hEorpa agus ón gComhairle a ghlacadh lena mbunaítear ‘Erasmus+’: clár an Aontais um oideachas, um oiliúint, um an óige agus um an spórt agus lena n‑aisghairtear Rialachán (AE) Uimh. 1288/2013

2018/0191 (COD)

TEACHTAIREACHT ÓN gCOIMISIÚN

CHUIG PARLAIMINT NA hEORPA



de bhun Airteagal 294(6) den Chonradh ar Fheidhmiú an Aontais Eorpaigh



maidir leis

an seasamh ón gComhairle i dtaca le Rialachán ó Pharlaimint na hEorpa agus ón gComhairle a ghlacadh lena mbunaítear ‘Erasmus+’: clár an Aontais um oideachas, um oiliúint, um an óige agus um an spórt agus lena n‑aisghairtear Rialachán (AE) Uimh. 1288/2013

(Téacs atá ábhartha maidir le LEE)

1.Cúlra

An dáta a tíolacadh an togra chuig Parlaimint na hEorpa agus chuig an gComhairle (doiciméad COM(2018) 367 final – 2018/0191 COD) 30 Bealtaine 2018 An dáta a ghlac Coiste na Réigiún a Thuairim maidir leis an togra 6 Feabhra 2019 An dáta a ghlac Coiste Eacnamaíoch agus Sóisialta na hEorpa a Thuairim maidir leis an togra 19 Deireadh Fómhair 2018 Dáta an tseasaimh ó Pharlaimint na hEorpa, an chéad léamh: 28 Márta 2019 Dáta chomhaontú na Comhairle maidir le cur chuige ginearálta 26 Samhain 2018 Dátaí na gcruinnithe tríthaobhacha 7 Deireadh Fómhair 2019 19 Samhain 2019 9 Nollaig 2019 7 Nollaig 2020 11 Nollaig 2020 An dáta a dhearbhaigh Coiste na mBuanionadaithe an comhaontú comhréitigh 18 Nollaig 2020 An dáta a vótáil Coiste um Chultúr agus um Oideachas Pharlaimint na hEorpa leis an gcomhaontú comhréitigh a fhormhuiniú 11 Eanáir 2021 An dáta a ghlac Coiste na mBuanionadaithe an seasamh ón gComhairle (Mír I/A) 31 Márta 2021 An dáta a glacadh an seasamh ón gComhairle, an chéad léamh 13 Aibreán 2021

2.Cuspóir an togra ón gCoimisiún

Tá an clár Erasmus+ ar cheann de na hionstraimí cistiúcháin faoin gCreat Airgeadais Ilbhliantúil (CAI) 2021-2027 a bhfuil sé d’aidhm acu infheistíocht a dhéanamh i ndaoine, sa chomhtháthú sóisialta agus i luachanna. Mhol an Coimisiún buiséad foriomlán EUR 30 billiún.

Is é cuspóir ginearálta an chláir Erasmus+ tacú, tríd an bhfoghlaim ar feadh an tsaoil, le forbairt oideachasúil, ghairmiúil agus phearsanta daoine i réimsí an oideachais, na hoiliúna, na hóige agus an spóirt, san Eoraip agus lasmuigh di, agus dá réir sin rannchuidiú leis an bhfás inbhuanaithe, le poist ardcháilíochta agus leis an gcomhtháthú sóisialta, leis an nuálaíocht a spreagadh, mar aon le féiniúlacht Eorpach agus rannpháirtíocht ghníomhach a neartú. Tá struchtúr an chláir bunaithe ar na trí Phríomhbheart seo a leanas: (1) soghluaisteacht foghlama, (2) comhar i measc eagraíochtaí agus institiúidí, agus (3) tacaíocht d’fhorbairt beartais agus do chomhar. Le nádúr comhtháite an chláir, lena gcumhdaítear an fhoghlaim fhoirmiúil, sheachfhoirmiúil agus neamhfhoirmiúil, cuirtear deiseanna foghlama ar fáil ag gach céim den saol.

I gcomhréir le torthaí na meastóireachta meántéarma ar an gclár a bhí ann roimhe agus i gcomhréir le tuairimí na bpáirtithe leasmhara, leis an gclár nua Erasmus+ coinnítear cobhsaíocht agus, an tráth céanna, moltar feabhsuithe chomh maith le bearta agus gníomhaíochtaí nua, rud a léiríonn uaillmhian níos leithne a bheith ag clár oibre beartais nua an Aontais. Leis an gclár cuimsitheach sínte atá neartaithe go suntasach, cuirtear le soghluaisteacht agus le malartuithe.

3.Barúlacha maidir leis an seasamh ó Pharlaimint na hEorpa

Sa seasamh ó Pharlaimint na hEorpa, an chéad léamh, a glacadh an 28 Márta 2019, moladh leasuithe ar an togra ón gCoimisiún, agus moladh go sonrach:

–Ainm: an t‑ainm Erasmus+ a choimeád (in ionad Erasmus mar a mhol an Coimisiún);

–Buiséad: an buiséad a mhéadú faoi thrí; athbhreithniú ar an miondealú earnála (gairmoideachas agus gairmoiliúint a mhéadú ó 21 % go 23 %; oideachas scoile a mhéadú ó 15.2 % go 15.6 %; oideachas aosach a mhéadú ó 4.8 % go 6 %; an spórt a mhéadú ó 1.8 % go 2 %); leithreasuithe bliantúla le húdarú ag Parlaimint na hEorpa; próifíl líneach chaiteachais le linn thréimhse 7 mbliana an chláir;

–Cuspóirí: cuspóirí sonracha nua maidir le comhar idirnáisiúnta, le foghlaim ar feadh an tsaoil, agus le breisluach Eorpach;

–Rialachas: gníomhartha tarmligthe maidir le cláir oibre bhliantúla a ghlacadh; le linn na caibidlíochta, shonraigh Parlaimint na hEorpa a hiarraidh ar réiteach rialachais lena n‑áiritheofaí rannpháirtíocht na Parlaiminte i roghanna polaitiúla maidir le cur chun feidhme an chláir;

–Neartú ar ghné an chuimsithe sa chlár: caibidil ar leith agus airteagail maidir leis an gcuimsiú lena gceanglaítear ar an gCoimisiún creat beart maidir leis an gcuimsiú a chur ar bun agus lena gceanglaítear ar na Gníomhaireachtaí Náisiúnta straitéisí náisiúnta um chuimsiú a chur ar bun; cuspóir sonrach agus táscairí sonracha;

–Breisluach Eorpach: liosta neamh‑uileghabhálach critéar chun an breisluach Eorpach atá ag gníomhaíochtaí an chláir a léiriú;